Ek dink jy sal saamstem dit is nie maklik om vandag jonk te wees nie. Die wêreld waarin ons leef, is 'n baie destruktiewe wêreld vir die jongmens van vandag.
Jongmense het baie energie in hulle opgesluit. Hulle is begaafd en talentvol. Ek is oortuig dat hulle werklik die wêreld 'n beter plek kan maak. Maar as 'n mens so kyk na die drank, dwelms, buite-huwelikse seks en ander dom keuses in ons wêreld, wil jy uitroep: Waarmee en hoe sal die jeug van vandag op die regte koers bly? Wat is dit wat ons moet doen en na wie moet ons luister om werklik oorvloedige lewens te lei en in oorwinning te leef?
Dan raak ek opgewonde! God is 'n Vriend van die jeug. Ek weet Hy staan langs elke jongmens om hom of haar te mo­tiveer en te inspireer om lewenslustig te wees en vol lewens te lei. Hy wil hê jongmense moet energiek en modern leef, maar ook anders as die wêreld wees, lyk en leef. Hy gun hulle oorvloed en geluk, maar waarsku: Bly weg van sonde.
Die Woord van die Here is nou eenmaal die inspirasie en rigtingwyser vir elke jongmens se lewe. Dit waarsku jou teen sekere dinge. Dit motiveer jou tot sekere ander dinge. Dit lei jou op paaie van vrede en rus in 'n stormagtige wêreld.
Die belangrikste is dat dit jou vertel van die mooiste lief­desverhaal ooit. Dit vertel jou van die liefde van 'n Vader wat sy geliefde Seun gegee het sodat jy, as jy jou lewe aan Hom toewy, werklik oorvloed kan ervaar en in oorwinning kan leef. Dit vertel jou van iemand wat sy lewe vir jou afgelê het. Ja, God se Woord is sy liefdesbrief vir sy kinders.
Bring tyd deur saam met die Woord. Gebruik dit enige tyd en enige plek. Hierdie handige sakpas-formaat kan jy juis saam met jou dra waar jy ook al gaan. Die oordenkings is ingedeel volgens temas. Die tematiese indeks agterin sal